AIŠKINAMASIS RAŠTAS

Dėl Molėtų miesto ir rajono seniūnijų bendrojo naudojimo teritorijų sanitarinio tvarkymo ir viešosios infrastruktūros objektų priežiūros paslaugų teikimo vidaus sandorio pagrindu

1. **Parengto tarybos sprendimo projekto tikslai ir uždaviniai**

Sprendimo tikslas – pavesti savivaldybės valdomai įmonei UAB „Molėtų švara“ teikti Molėtų miesto ir rajono seniūnijų bendrojo naudojimo teritorijų sanitarinio tvarkymo ir viešosios infrastruktūros objektų priežiūros paslaugas ir pavesti Molėtų rajono savivaldybės administracijai sudaryti vidaus sandorį su UAB „Molėtų švara“ dėl minėtų viešųjų paslaugų teikimo, siekiant užtikrinti nepertraukiamą Molėtų miesto ir rajono seniūnijų bendrojo naudojimo teritorijų sanitarinio tvarkymo ir viešosios infrastruktūros objektų priežiūros paslaugų teikimą.

Lietuvos Respublikos vietos savivaldos įstatymo 9 straipsnio 2 dalies 1 punkte nustatyta, kad savivaldybė gali steigti naujus viešųjų paslaugų teikėjus ir (ar) Lietuvos Respublikos viešųjų pirkimų įstatymo nustatyta tvarka pavesti viešosios paslaugos teikimą jau įsteigtam viešųjų paslaugų teikėjui, kai teikiamos vandens tiekimo, nuotekų valymo, šilumos tiekimo, atliekų tvarkymo, keleivių vežimo, teritorijų ir gatvių priežiūros ir tvarkymo, maitinimo švietimo, socialinės globos arba sveikatos priežiūros įstaigose paslaugos.

UAB „Molėtų švara“ yra savivaldybės įsteigta ir valdoma uždaroji akcinė bendrovė, kurios 100 procentų akcijų priklauso Molėtų rajono savivaldybei.

 Molėtų rajono savivaldybė yra vienintelė Bendrovės savininkė, per įmonės valdymo organus galinti formuluoti įmonei keliamus strateginius tikslus ir apibrėžti vykdomų funkcijų sritis. Per valdymo organus, o ne civilinių sutarčių pagrindu, t. y. žymiai greičiau ir lanksčiau, savivaldybė gali koreguoti vykdomų funkcijų apimtis ir pobūdį.

Atsižvelgiant į aukščiau išdėstytas aplinkybes, šis vidaus sandoris atitinka Lietuvos Respublikos viešųjų pirkimų įstatymo 10 straipsnio 1 dalies reikalavimus - perkančioji organizacija gali sudaryti vidaus sandorį su kita perkančiąja organizacija, kai yra visos šios sąlygos kartu:

1) perkančioji organizacija kitą perkančiąją organizaciją kontroliuoja kaip savo pačios tarnybą ar struktūrinį padalinį, darydama lemiamą įtaką jos strateginiams tikslams ir reikšmingiems sprendimams, įskaitant sprendimus dėl: ilgalaikio turto investavimo, perleidimo, nuomos, įkeitimo, hipotekos; kitų ūkio subjektų akcijų įsigijimo arba perleidimo; teisės valdyti ūkio subjekto (subjektų) skyrius perdavimo. Tokią kontrolę gali atlikti ir kitas juridinis asmuo, kurį patį tokiu pačiu būdu kontroliuoja perkančioji organizacija;

2) per paskutinius 3 finansinius metus daugiau kaip 80 procentų kontroliuojamos perkančiosios organizacijos gautų vidutinių pajamų iš pirkimo–pardavimo sutarčių sudaro pajamos, gautos iš sutarčių, sudarytų su kontroliuojančia perkančiąja organizacija ar su juridiniais asmenimis, kuriuos kontroliuoja ta perkančioji organizacija, ir skirtų jos (jų) poreikiams tenkinti ar funkcijoms atlikti. Jeigu kontroliuojama perkančioji organizacija vykdė veiklą trumpiau kaip 3 finansinius metus, tai atitinkami rezultatai turi būti numatyti pagal jos veiklos planus;

3) kontroliuojamoje perkančiojoje organizacijoje nėra tiesioginio privataus kapitalo dalyvavimo.

 **2. Šiuo metu esantis teisinis reglamentavimas**

Lietuvos Respublikos vietos savivaldos įstatymas;

Lietuvos Respublikos viešųjų pirkimų įstatymas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės: priimtas sprendimas sudarys galimybę Savivaldybei nepertraukiamai teikti Molėtų miesto ir rajono seniūnijų bendrojo naudojimo teritorijų sanitarinio tvarkymo ir viešosios infrastruktūros objektų priežiūros paslaugas.

Neigiamų pasekmių nenumatoma.

**4. Priemonės sprendimui įgyvendinti**

Priėmus sprendimą bus sudaryta paslaugų teikimo sutartis su UAB „Molėtų švara“.

**5. Lėšų poreikis ir jų šaltiniai**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.